SZEPTEMBER 24.
Szent Tekla nagyvértanúnőnek, az apostolok társának emléke
hajnali szolgálaton
Tropár 4. hang. Minta: Elcsodálkozott...
A te báránykád, Tekla, * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… most és… 4. hang
Az Atya Igéjének, * Krisztus Istenünknek ismertük föl * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve * szünet nélkül magasztalunk.
Az első zsoltárcsoport után az apostolok leülői 
8. hang
Mint a világ világítóit és üdvösségünknek kezdettől fogva működő eszközlőit, * énekeljük a mi Istenünknek istenes tanítványait, * akik reánk sötétségben levőkre világosságot árasztottak * és mindnyájunknak a dicsőség napját hirdették. * Azért a Szentháromság egy Istent hirdetve, * a bálványozás hiúságát letiporták. * Kérünk tehát titeket, apostolok, imádjátok Krisztus Istent, * hogy ajándékozzon nekünk bűnbocsánatot, *’ akik buzgón ünnepeljük a ti szent emlékünnepeteket.
A földnek véghatáraira is eljutott bölcs igehirdetésetek, * Isten dicső apostolai, * s valóban mindenkinek kinyilatkoztattátok a helyes istenismeretet, * és a pogányok tudatlanságát tudománnyá változtattátok. * Ennek folytán a bálványozás homálya is eloszolván, * a sötétségben levőkre az értelem világossága derült fel. * Kérünk azért, imádjátok Krisztus Istent: * Adjon bűnbocsánatot mindazoknak, *’ kik a ti emléketeket szeretettel tisztelik.
Dicsőség... most és... Istenszülő-ének. 8. hang: Mintadallam: Feltámadtál a sírból...
Az emberek minden fenyegetésétől és gonoszságától ments meg minket, * legszentebb Szűz, mert te vagy gondviselőnk és védelmünk, * s benned bízva borulunk mindig szülötted elé. * Kérjed te is őt, *’ hogy minden megkörnyékezéstől szabadítson meg minket!
A második zsoltárcsoport után az apostolok leülői 
8. hang
Tündöklő csillagok voltatok, Krisztus szemtanúi, * az egész földet mindenkorra megvilágosítottátok, * és eloszlattátok a sokistenhitet * a helyes vallásosság tanainak fénysugaraival. * Én is orcátlanul a gyönyörök sötétségében jártam, * istenes imáitok világosságával világosítsatok meg, *’ istenhordozó apostolok!
Az Úrnak tanítását, mint gazdagító kincset, híven a lelkükbe fogadták, * és mindenki jótevőjévé lettek az apostolok, * megszüntették az ördögi nyomorúságot, * és mindenkit gazdagítottak Isten gazdagságával. * Azért mi is kiáltsuk hozzájuk: * Kérünk titeket, minket is nemes tettekkel gazdagítsatok, *’ mert most szegények vagyunk.
Dicsőség... most és... Istenszülő-ének 8. hang
Szeplőtelen Szűz, Istenanya! * Hő imáddal siess, kérlek, szegény lelkem segítségére, * mert az élet tengerén a kísértések hullámverésén kormányvesztetten hányódom, * a bűnök terhe elmerít és fenyeget a veszély, hogy a pokol fenekére zuhanok. * Ments meg és vezess a biztos révbe, * hogy híven zengjem neked: * Kérjed Krisztus Istent, hogy bűnbocsánatot adjon nekem, *’ mert te vagy szolgád reménysége.
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
Hangom erőtlen ahhoz, hogy az első vértanúnő küzdelmeit elmondja, túl gyönge a méltó himnusz zengéséhez.
Megszűnt a zsarnok kevély gőgje, mert a nők Krisztusba vetett hittel, férfiasan harcoltak ellene.
A te titokzatos szavaid, boldog Pál, a szüzet az Evangélium követésére indították, és ő így Krisztus jegyesévé lett.
Istenszülő-ének
Tisztaságos Istenszülő! Természetfölötti módon megszülted a megtestesült, örök isteni Igét. Azért énekelünk téged! 
III. óda. 8. hang. Te vagy a hozzád folyamodók...
Ó, mekkora szeretet! Milyen felfoghatatlan dolog, Tisztaságos! Pál kísérő társává lettél Krisztusban, és beteltél Szentlélekkel!
A földi dolgok gyönyörének élvezete a te lelki szeretettől megérintett szívedet nem tudta megsebezni. 
A testi vágyaktól teljesen elszakadtál, és még az anyai rábeszélésre sem hajlottál, hírneves bajnoknő!
Istenszülő-ének
Segíts rajtunk közbenjáró imádságoddal, Tisztaságos, és hárítsd el a gyötrelmes kísértések támadását!
Katavászia 8. hang
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Kathizma
8. hang. Minta: A Bölcsességet és Igét...
Krisztus iránti szereteted az erények által * férfias bátorságra változtatta női gyöngeségedet, * és kétféleképpen is Isten lakóhelyévé lettél: * önfegyelmed a szenvedélyek homályát eloszlatta, * vértanúságod pedig a bajvívók büszkeségévé tett téged. * Széles e világon fáklyaként világítasz, * kétszeresen is árasztva a Szentlélek sugarait, hírneves első vértanúnő. * Esedezzél Krisztus Istenhez, hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség... most és... Istenszülő-ének
Téged, egyetlen Szűz az asszonyok között, * ki megszülted testileg mag nélkül Istent, * minden emberi nemzedék téged boldognak mond, * mert benned vett lakhelyet az istenség tüze, * és a Teremtőt és Urat csecsemőként tápláltad. * Azért mi, az angyali és az emberi nem méltán dicsőítjük a te legszentebb szülésedet, * és egybehangzóan kiáltjuk néked: * Esedezzél a te Fiadhoz és Istenedhez, * hogy adjon bűnbocsánatot azoknak, *’ akik méltóképpen magasztalják a te dicsőségedet, ó Szeplőtelen! 
IV. óda. 8. hang
Meghallám, Uram, * gondviselésed titkát, * és megértém műveidet * és dicsőítém Istenségedet!
Tamirisszal jártál jegyben, de Pál, a vőfély a mennyei Vőlegényhez vezetett, teljesen bölcs, szeplőtelen Tekla!
Pál beszédeire Isten szeretetének rabja lettél, és Tamirisz szavait, mint üres fecsegést kinevetted, vértanúnő!
Szent véred ontása folytán áldás áradt Ádám nemzetségére, és Éva is örvend, mivel látja, hogy egy nő fölülkerekedik a kígyón.
Tisztaságra vágyott az első bajnoknő, és megvetette az élet minden gyönyörét: a gazdagságot, az előkelő származást, a szépséget és a szemrevaló vőlegényt.
Istenszülő-ének
Add meg nekünk vétkeink bocsánatát, bűntelen Istenünk, és Szülőanyád könyörgésére ajándékozz békességet a világnak! 
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
Rendkívül nagy küzdelmet vívtál, teljesen boldog Tekla, és méltó lettél a jutalomra.
Vereséget szenvedett a csábító kígyó, mert a szűz isteni buzdításra engedelmességet tanult.
Legyőzte félénkségedet bizalmas kapcsolatod Istennel, s áthevítette bensődet a Szentháromság tüze.
Istenszülő-ének
A szülés után is szűznek magasztalunk téged, Istenszülő, mert az Isten‑Igét szülted testben a világnak.
VI. óda. 8. hang. Imádságomat kiöntöm...
A leány természetes gyöngeségét megváltoztatta az Üdvözítő ereje, mert az ifjúság szépségét az Isten iránt érzett vágy váltotta fel, s még éjjel is bátorrá tette őt: úgyhogy Vőlegényének jó illatú tanítását követve futotta be pályáját.
A nászágyat természetfölötti erővel, önkéntes elhatározással, szívesen fölcserélte a hírneves első vértanúnő, Tekla, a gonosztevők börtönével, mert a Teremtő utáni vágy legyőzte benne a teremtmények szerelmét.
A vértanúnő lelkében megcsókolta isteni ihletésű tanítómesterének bilincseit, a börtönben mint virágos szent ligetben magába fogadta annak szavait, s így növekedett a hitben, mígnem az Úrnak valóban gyönyörűséges gyümölcsöt nem termett.
 Istenszülő-ének
Ne hagyd abba a könyörgést érettünk, legszentebb Istenszülő Szűz, mert te vagy a hívek támasza, a beléd vetett reményből nyertünk erőt, buzgósággal dicsőítünk téged és a belőled kimondhatatlan módon Megtestesültet. 
Katavászia 
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * és felsóhajtok, mint Jónás: * a romlásból, Isten, vezess ki engem!
Konták 
8. hang. Minta: Mint a teremtmények zsengéjét...
A szüzesség szépségétől tündökölve * és a vértanúság koszorújával ékeskedve, * ó dicső szűz, apostoli megbízatást kaptál. * A tűz lángját harmattá változtattad, * a felbőszült tulkot imáddal *’ megszelídítetted, ó első bajnoknő!
Ikosz
Napnál tündöklőbben ragyog ennek az ünnepnek a fénye, * a világosság fénysugarát szórja, * s a hívek szemében visszatükröződik. * Azért az angyalokkal együtt örvendezve, * az üdvözítő Istennek mindnyájan zengve kiáltsuk: * Hatalmassá tetted, Üdvözítőnk, irgalmasságodat, * első vértanúnőd személyében tökéletes ajándékot adtál népednek.
VII. óda. 8. hang
A Júdeából származott ifjak * hajdan Babilonban a háromsági hittel * a kemence lángját taposták énekelvén: * Atyáinknak Istene, áldott vagy te!
A szeretet kötelékével mint feloldozhatatlan bilinccsel kötődtél a megbilincselt Pálhoz, teljesen boldog! Vele híven hangoztattad, és buzgósággal zengted: Atyáinknak Istene, áldott vagy te!
Pállal együtt előállítottak téged is az igazságtalan bíró széke előtt, szépséges szűz; és te az Uralkodó iránti szeretetből elragadtatással, a félelmet nem ismerve így kiáltottál: Atyáinknak Istene, áldott vagy te!
Isten iránti szeretetből engedted, vértanúnő, hogy testedet kemencébe vessék, és ott a szeretett Úr ereje folytán sértetlenül maradtál, és ezt zengted: Atyáinknak Istene, áldott vagy te!
Esőt hozó felhő harmattal és esővel oltja el a lángokat, joggal megégeti az eszteleneket, és megmenti a vértanúnőt, aki zengi: Atyáinknak Istene, áldott vagy te!
Istenszülő-ének
Szűzi méhből testet öltöttél, a mi üdvözítésünkre megjelentél. Azért Szülőanyádat Istenszülőnek valljuk, és hálaadással hangoztatjuk: Atyáinknak Istene, áldott vagy te! 
VIII. óda. 8. hang. A mennyei Királyt...
Csodálatos volt a te gondolkodásmódod, szűz vértanúnő! A sírban úgy laktál, mint aki már az Édenkertben van, Krisztust magasztalva mindörökké.
Nem viselhetted el, hogy elhomályosuljon ékes szüzességed tündöklő szépsége, hanem inkább a halált választottad, és így mindörökké élsz.
Életadó, természetfölötti Vőlegényeddel, Krisztussal egyesültél, első bajnoknő, és a vadállatokat választottad, csakhogy szüzességedet megőrizd.
Levetetted enyésző köntösödet, Krisztus könnyed futású bajnoka, és megérkeztél az örök életre mindörökre.
Istenszülő-ének
Azt, aki leszállott az égből és szűz méhben lakozott, dicsérjétek és magasztaljátok mindörökké!
Katavászia 
A mennyei Királyt, * kit az angyali hadak énekelnek, * dicsérjétek és magasztaljátok * mindörökké!
IX. óda. 8. hang. Téged a fölséges Isten...
Ki ne csodálná legyőzhetetlenségedet, első vértanúnő? Hiszen a lélek szenvedélyeit, a szellemi vadállatokat megszelídítetted, és a vadállatok bősz támadásától meg nem rémültél, hanem körükben sértetlen maradtál.
Isten parancsára a megnyithatatlan, meredek szikla megnyílt számodra, és menekült létedre nászteremként fogadott be, isteni ihletésű vértanúnő, ki az újjászületés fürdőjében megpecsételten Isten jegyesévé lettél.
Gyógyítsd meg lelkem sebeit, első vértanúnő! Ajándékozz békességet a világnak, híveidnek pedig győzelmet a barbár ellenségen, és szerezz békességet imádságoddal az Egyháznak!
Istenszülő-ének
Tedd holttá, Nagyasszony, a bennem továbbélő bűnt, elevenítsd meg megölt lelkemet az igazi Élet erejével, aki kimondhatatlan jóindulata folytán a te méhedből született, azok javára, akik téged istenfélelemmel magasztalnak.
Katavászia 
Téged, a fölséges Isten Szűz Anyját, * aki minden értelmet meghaladó módon a valóságos Istent szülted, * és fönségesebb vagy a tiszta lelkeknél is, * el nem hallgató dicsőítésekkel magasztalunk.
Fényének 
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.

A vértanúnőé
Isten hírnökének, Pálnak isteni ihletésű tanítása megerősített, szépséges szűz leány, ezért mulandó kérődet elhagyva, őt követted, sok harcot vívott első vértanúnő, az apostolok társa, Tekla, azért Krisztustól győzelmi koszorút nyertél.
Az Istenszülőé
Valóban Istenszülőnek vallunk téged, Nagyasszonyunk, mi, akik általad üdvözülünk, mert kifejezhetetlen módon megszülted Istent, aki a kereszttel megtörte a halált, és magához vonzotta a vértanúk seregét. Velük együtt téged is magasztalunk, Szent Szűz!
Dicséreti sztihirák 
1. hang 
Bajnoki küzdelem folyik ma szemünk láttára, * népek, ujjongva szemléljük az ott végbemenő csodálatos dolgokat: * szeplőtelen báránykát vezetnek leöletésre * az értünk megölt Krisztus Istenünkért, * Teklát, a szépséges szüzet és Isten jegyesét, * ki a Szentháromság hitével legyőzte a zsarnokok istentagadását, * és angyalok karához társult, *’ és a mi lelkünk üdvösségéért könyörög az Üdvözítőhöz.
Mennyei vőlegényed volt * Krisztus, a mi Istenünk, * azért elfordultál földi kérődtől és jegyesedtől, * Tekla, első bajnoknő. * Az anyai hízelgésre nem hallgattál, * Szent Pált követted, és válladra vetted a kereszt jelét, * a tűztől nem rettentél meg, * a vadállatok vadságát megszelídítetted, * a tengeri szörnyeket pedig megölted, * mert Krisztusban elmerültél a szent keresztség által. * Amint tehát kitűntél a nemes küzdelmekben, * úgy könyörögj az Úrhoz szüntelenül mindazokért, akik híven megünneplik *’ a te mindenkor szent emlékünnepedet!
4. hang
A Mindenható rendelkezésére bocsátottad magadat, * megerősödtél mint Krisztus első bajnoknője, * elhagytad a földi szerelmet, * fölvetted az örök élet lámpását * és boldog menyegzős hajlékká lettél, * melyben azok az asszonyok tartózkodnak, * akik már eljutottak az örök életre. * Velük együtt könyörögj, apostolok társa, *’ Tekla, a mi lelkünkért!
Álljatok karba, vértanú-kedvelők! * A küzdelem ideje eljött, * és az első vértanúnő emlékének évfordulója * mindenkit Isten dicsőítésére buzdít. * Tekla a nők közül az első vértanú, * ki a bajnoki küzdőteret végigjárta, * első győzelmi koszorút nyert nő lett, *’ és bátran könyöröghet a mi lelkünkért.
Dicsőség... 4. hang
A te emberfölötti küzdelmeden, * Krisztus első vértanúnője, * nem csupán az emberi nem csodálkozott, * hanem még a mezei vadak is megcsodálták azt. * A lángot nem érezted lángnak, * szépséges szűz Tekla, * Krisztus, a te vőlegényed jóvoltából. * Örvendve szenvedtél és a világtól örvendve elváltál miatta, * hogy elnyerd a mennyei boldogságot *’ és nyíltan közbenjárhass a mi lelkünkért.
Most és... Istenszülő-ének. Minta: Mint a vértanúk...
Ó, teljesen Szeplőtelen Szűz, * a Szentlélek kegyelmi árjával, * tedd termékennyé gondolataimat, * ki mint harmatcseppet, Krisztust szülted meg, * hogy az emberek sok-sok törvényszegését kegyelmesen lemossa. * Fojtsd el szenvedélyeim forrását *’ és az örök élet boldogságának vizére méltass engem!
Előverses sztihirák
8. hang
Urunk, valóban utánad vágyódtak az apostolok a földön, * mindent szemétnek tartottak, * hogy nyereségük te légy. * Éretted testüket kínzatásnak adták át, * és dicsőségben részesültek, *’ s könyörögnek a mi lelkünkért.
Urunk, apostolaid emlékünnepét * a földön magasztossá tetted, * s akik összejöttünk erre, * téged dicsőítünk mindannyian, * hogy általuk nekünk gyógyulást szerezzél, * s az ő imádságukra a világnak békességet *’ és bőséges kegyelmet ajándékozzál.
A hit páncélját szépen magatokra öltöttétek, * fölfegyverkeztetek a kereszt jelével, * erős katonáknak bizonyultatok, * bátran szembeszálltatok a zsarnokokkal, * a sátáni cselvetést meghiúsítottátok, * a koszorút elnyertétek, * mert győztesek lettetek. * Járjatok közben mindenkor érettünk, *’ hogy mi is üdvözülhessünk!
Dicsőség... 2. hang
Jöjjetek, vértanú-tisztelők, * tiszteljük szent énekekkel az asszonyok dicsőségét, * Teklát, az első vértanúnőt, * mert ő a kereszt erejével leverte az ellenséges sátánt, * győzelmet aratott fölötte * és méltó diadalkoszorút nyert. * Most pedig esedezik ez a sokat küzdött, * hogy megszabaduljanak a veszélyektől * és a jövendő ítélettől *’ mindazok, kik híven és buzgón tisztelik az ő emlékét.
Most és... Istenszülő-ének. Minta: Midőn...
Nincs más * hatékony menedékünk, sem erős védfalunk, * sem megvívhatatlan bástyánk, * csak egyedül te, Tisztaságos! * Hozzád menekülünk, és ezt kiáltjuk feléd: * Nagyasszonyunk, segíts rajtunk, * hogy el ne vesszünk! * Nyilvánítsd ki mindenki felé kegyességedet, * hatalmas dicsőségedet *’ és nagy irgalmadat!

Tropár 4. hang. Minta: Elcsodálkozott...
A te báránykád, Tekla, * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… most és… 4. hang
Minthogy az összes teremtményeknél fönségesebb vagy, * nem vagyunk képesek méltóképen zengeni téged, Istenszülő; * érdemetlenül kérünk: * Irgalmazz nekünk!

